LV Eiropas Savienības Oficiālais Vēstnesis C 170/10

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 170/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

OVOS MOLES DE AVEIRO

ES Nr.: PT-PGI-0105-01169 – 31.10.2013.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

APOMA – Associação de Produtores de Ovos Moles de Aveiro Adrese: Mercado Municipal de Santiago, R. Ovar, Praceta de Ílhavo, no 106 – 1o AA, AB, AE, 3810 – 145 Aveiro, PORTUGAL Tālr./fakss +351 234428829 E-pasts: apoma@sapo.pt

2. Dalībvalsts vai trešā valsts

Portugāle

3. Produkta specifikācijas punkts, uz kuru attiecas grozījums vai grozījumi

—

☐

—

☒

—

☐

—

☒

—

☒

—

☒

—

☒

—

☐

4. Grozījumu veids

—

☒

—

☐

5. Grozījumi

Produkta apraksts

1. Vafelē pildīto produktu Ovos Moles de Aveiro drīkst arī pārklāt ar šokolādi, jo pierādījumi liecina, ka tas atbilst vietējām un tradicionālajām ražošanas metodēm. Šis grozījums ir saskaņā ar seno ražotāju liecībām un tā laika literatūru.

2. Ūdens satura pazemināšanās un cukura satura paaugstināšanās, produktam Ovos Moles de Aveiro kristalizējoties, derīguma termiņa beigās nedrīkst pārsniegt 10 % no sākotnējiem daudzumiem.

Izcelsmes apliecinājums

Saistībā ar šokolādes izmantošanu ir jāveic izmaiņas izsekojamības sistēmā un ar to saistītajos reģistros, tāpēc izcelsmes apliecinājumā iekļauts šis grozījums.

Ražošanas metode

Ieviesti turpmāk norādītie grozījumi.

1. Šokolādes pārklājuma izmantošana

Šokolādes izmantošana par pārklājumu maina produkta plūsmkarti un ražošanas veida aprakstu.

Vafelē pildītā produkta Ovos Moles de Aveiro pārklāšana ar šokolādes kārtu sākas ar šokolādes temperēšanu, un šajā procesā šokolādes maksimālā temperatūra sasniedz 40 °C. Šokolādi uzklāj ar rokām vai mehāniski, vafeli iemērcot šokolādē un izvelkot no tās. Pēc tam lieko šokolādi noņem, ļaujot šokolādei uz vafeles kristalizēties. Šokolādes kristalizēšanās ir galaprodukta kvalitāti noteicošs faktors, jo ietekmē produkta izskatu, t. i., pārklājuma spīdīgumu.

2. Svaigu olu dzeltenumu mehāniska atdalīšana ražošanas procesā

Mehāniski atdalītu svaigu olu dzeltenumu izmantošana ražošanas procesā ir atļauta un izejvielas kvalitāti neietekmē.

Svaigu olu dzeltenumu mehāniska atdalīšana līdzinās atdalīšanas procesam, ko konditores veic ar rokām, un tā kā šī metode ir tīri fiziska, tās izmantošana neietekmē olu dzeltenumu būtiskās īpašības, proti, to svaiguma pakāpi un krāsu.

3. Temperatūras pazeminātāji atdzesēšanai

Atdzesējot Ovos Moles de Aveiro masu, drīkst izmantot temperatūras pazemināšanas ierīces, taču ar noteikumu, ka tiek ievēroti precīzi tehniskie nosacījumi temperatūras regulēšanai un tiek uzturēti īpaši reģistri, kas dotu iespēju tādējādi iegūto produktu vēlāk identificēt. Masas temperatūrai procesa beigās jābūt 15–18 °C. Šādā gadījumā nav nepieciešams diennakti ilgais nostādināšanas laiks. Ovos Moles de Aveiro organoleptiskās analīzes liecina, ka produkta atdzesēšana ar temperatūras pazeminātāju saglabā tā specifiskās īpašības. Šo faktu apstiprina organoleptiskajās analīzēs pieredzējušu degustētāju grupa, kas pārliecinājās, ka šādas izmaiņas neietekmē šā produkta atšķirīgās īpašības un saglabā tā kvalitāti.

4. Uzglabāšana

4.1. Ovos Moles de Aveiro dziļā sasaldēšana, neatkarīgi no produkta noformējuma, lika ieviest izmaiņas ražošanas plūsmkartē un precizēt tehnisko noteikumu aprakstu saistībā ar dziļo sasaldēšanu. Šā grozījuma sakarā bija jāveic zinātniska izpēte šīs procedūras novērtēšanai ar mērķi noteikt pareizāko produkta sasaldēšanas un atkausēšanas veidu, lai nodrošinātu, ka tiek saglabātas produkta unikālās kvalitātes īpašības. Izpētes rezultātus pārbaudīja organoleptiskos pētījumos, pieaicinot šā produkta degustēšanā pieredzējušu degustētāju grupu, kas apstiprināja, ka nav statistiski nozīmīgu atšķirību starp svaigo produktu un pēc sasaldēšanas atkausētu produktu. Lai dziļi sasaldēto produktu atļautu laist tirdzniecībā, bija nepieciešams pārbaudīt arī tā derīguma termiņu. Produkta dziļās sasaldēšanas iespēja atvieglo pieeju starptautiskiem tirgiem, jo līdz ar dziļo sasaldēšanu produkta derīguma termiņš palielinās no 15 dienām līdz sešiem mēnešiem.

4.2. Specifikācijā iekļauta iespēja izmantot viedos iepakojuma materiālus, piemēram, iepakošanu modificētā atmosfērā un pārtikas plēves, jo šie iepakojumi palielina produkta derīguma termiņu un saglabā tā sākotnējās īpašības. Šā grozījuma nolūks ir sekmēt produkta piegādi starptautiskajos tirgos. Šos rezultātus apliecināja organoleptiski un mikrobioloģiski pētījumi, kurus veica dažādiem viedo iepakojumu materiālu veidiem.

4.3. Produktam ir noteikti turpmāk norādītie derīguma termiņi. Derīgums Uzglabāšana un iepakošana 21 diena Viedajos iepakojumos 60 dienas Vafelē, ar šokolādes pārklājumu 6 mēneši Dziļi sasaldēts produkts

Saikne

Pamatojoties uz sākotnējo recepti un ļaujot vaļu iztēlei, konditores dažkārt veica eksperimentus, piemēram, gatavoja Ovos Moles de Aveiro ar šokolādes pārklājumu. Par to liecina seno laiku konditoru vēstījumi, piemēram, uzņēmuma Maria Apresentação da Cruz e Herdeiros, Lda. darbinieces Silvinas Raimundu (Silvina Raimundo), kura pirmo ražošanas licenci saņēma 1930. gadā, stāstītais: “Mūsu uzņēmumā tos dēvēja par “melnajiem Ovos Moles”. Šeit tos gatavoja tikai uz svētkiem, jo tie prasīja lielu darbu. Ar vafeles iemērkšanu šokolādē un izvilkšanu no tās vien nepietika. (…) Tos iemērca citu pēc cita, un tad ar roku pielaboja, katru figūriņu nogludinot, lai tā būtu nevainojama. [Šos saldumus] gatavoja svētku laikā un tikai pēc pasūtījuma, jo tie bija paredzēti dāvināšanai. Daudzus gadus vēlāk blakus tiesai bija konditoreja, kura pēc doktora Kandala pasūtījuma no jauna sāka ražot melnos Ovos Moles, un tā šie saldumi atkal nonāca ļaužu valodās.”

To apliecina arī Rozalinda Žezuša (Rosalinda Jesus): “Pasūtījumi ienāca īpašos gadījumos. Kādreiz zem [viesnīcas] Arcada bija kafejnīca, kur pie letes pārdeva īstus cigārus. Mēs no [konditorejas] Casa dos Ovos Moles gājām uz turieni pēc tukšām cigāru kārbām, kurās pasniegt melnos Ovos Moles klientiem, kuri vēlējās tos iegādāties. Šajās kārbās vienmēr tika pārdoti tikai seši cigāru formas Ovos Moles (tagad – krabju figūras). Vēlāk dona Konseisauna (Conceição) dekoram pasūtīja pagatavot zīda lentes un pušķi, ko piestiprināt augšā. Katru Ovos Moles šokolādes cigāru lejasdaļā apsēja ar lenti un ielika cigāru kārbā…”

Senākais literārais avots ir Emanuela Ribeiru (Emanuel Ribeiro) 1928. gada darbs “Saldums, kas nekad nesaskāba… Portugāļu konditoreja. Vēsture. Dekori. Receptes” (O Doce nunca amargou… doçaria portuguesa. História. Decoração. Receituário), kurā iekļauti zīmējumi ar vafelē pildītu dažādu veidolu Ovos Moles de Aveiro un arī kāds īpaši smalki izstrādāts un ēnots zīmējums ar Ovos Moles de Aveiro figūrām šokolādē. Attēlots arī sena porcelāna podiņa paraugs, kas izmantots 1935. gadā.

Marķējums

1. Sertifikācijas zīme

Attiecībā uz sertifikācijas zīmi ir izņemta prasība pievienot hologrammu, jo tā saistīta ar lielām izmaksām.

2. Jauni iepakojuma veidi

Iekļauta iespēja atļaut jaunus iepakojuma veidus atbilstoši tehnoloģiskajai attīstībai, ar nosacījumu, ka tiek veikti pētījumi, kas apliecina, ka tehniskās inovācijas neietekmē produkta īpašības.

Pielāgojoties jaunākajām patēriņa tendencēm, ir iekļauta iespēja tirgot vafelē pildītu Ovos Moles de Aveiro 150 g lielā iepakojumā.

3. Tirdzniecības veids

Dota atļauja tirgot Ovos Moles de Aveiro pildītu vafelē, atsevišķās vienībās, atvērtā oriģināliepakojuma kastē, ar noteikumu, ka marķējums, partijas numurs, derīgums un sertifikācijas zīme ir redzamā vietā. Šis grozījums ieviests, lai mazie tālākpārdošanas uzņēmumi šo produktu varētu tirgot bez iepakojuma, vienlaikus nodrošinot atbilstību produkta izsekojamības prasībām.

VIENOTS DOKUMENTS

OVOS MOLES DE AVEIRO

ES Nr.: PT-PGI-0105-01169 – 31.10.2013.

ACVN ( ) AĢIN ( X )

1. Nosaukums

Ovos Moles de Aveiro

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Ovos Moles de Aveiro ir produkts, ko gatavo, sajaucot jēlus olu dzeltenumus un cukura sīrupu. Produktu var tirgot bez iepakojuma, pildītu vafelē, kuru var pārklāt ar plānu cukura sīrupa vai šokolādes kārtu, vai arī iepakotu koka vai porcelāna podiņos. Tirdzniecībā produktu var piedāvāt arī dziļi sasaldētu. Produkts ir viendabīgā krāsā no dzeltenas līdz oranžai, ar vienmērīgu, ne sevišķi izteiktu spīdumu un bagātīgu olas dzeltenuma smaržu, kurā jaušamas karameles, kanēļa un riekstu notis, kas veidojas ķīmiskās reakcijās starp cukuru un olas dzeltenuma sastāvdaļām vārīšanas laikā. Produkts ir salds, tam raksturīga cukura un olas dzeltenuma garša, ko vārīšana padarījusi maigāku; tā konsistence ir krēmīga, tomēr stingra. Masa ir viendabīga, tajā nav ne olas dzeltenuma, ne cukura graudiņu (tomēr tie ir pieļaujami dažas dienas pēc izgatavošanas, ja radušies, produktam kristalizējoties). Pārdošanai paredzēto produktu reizēm iepilda vafelē, kas ir viendabīgā krāsā no baltas līdz krēmkrāsai, necaurspīdīga, bez spīduma, bez smaržas vai ar vieglu miltu smaržu. Vafelei ir tai raksturīgā garša, tā ir valkana, drupena, sausa, gluda un viendabīga.

Produktam ir šāds ķīmiskais sastāvs:

% cukurs = 41 ± 5

% taukvielas = 17 ± 3

% kopējais ūdens daudzums = 29 ± 3

% nešķīstošās olbaltumvielas = 4,2 ± 1,1

Ūdens aktivitāte ir 0,864 ± 0,026.

Produktā nekādā gadījumā nav pieļaujama cietes, krāsvielu un konservantu klātbūtne.

Ūdens satura pazemināšanās un cukura satura paaugstināšanās, produktam kristalizējoties, derīguma termiņa beigās nedrīkst pārsniegt 10 % no sākotnējiem daudzumiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Ovos Moles de Aveiro gatavo vienīgi no turpmāk norādītajām izejvielām.

Olas dzeltenums, ko iegūst tikai no ļoti svaigām A šķiras olām, kuru svara šķira ir L vai XL un dzeltenuma krāsa ir no 12 līdz 13 pēc Roche skalas.

Ņemot vērā īpašās prasības, kas izvirzītas olas dzeltenumu krāsai un svaigumam, administratīvā ziņā olu ražošanas ģeogrāfiskais apgabals aptver šādas konselas: Ageda, Albergarija-a-Veļa, Aveiru, Eštareža, Iļavu, Mira, Murtoza, Oliveira di Fradiša, Ovara, Sanpedru du Sula, Severa du Vouga, Tondela, Vaguša un Vouzela.

Ovos Moles de Aveiro gatavošanā izmantotās olas vienmēr ir iegūtas šajā ģeogrāfiskajā apgabalā, kas piešķir produktam tā sevišķo krāsu un svaigumu.

Rafinēts baltais cukurniedru cukurs.

Ūdens, vafele (jeb oblāta) un šokolāde.

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Cukura sīrupa gatavošana.

Jēlu, atdalītu olu dzeltenumu pievienošana cukura sīrupam.

Masas (olu dzeltenumu un cukura sīrupa maisījuma) vārīšana.

Masas atdzesēšana un nostādināšana.

Vafeļu vai koka vai porcelāna podiņu pildīšana.

Vafeļu pārklāšana ar cukura sīrupu vai šokolādi.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ņemot vērā produkta īpatnības, lai izvairītos no jelkāda piesārņojuma un nepieļautu, ka mainās olu masas vai vafeles īpašības, tirgošanai paredzētos saldumus Ovos Moles de Aveiro iepako izcelsmes vietā podiņos, kuru veidols, materiāls un dekoratīvie motīvi ir iepriekš apstiprināti, kartona iepakojumos vai viedajos iepakojumos.

Neiepakotu produktu Ovos Moles de Aveiro, kas nav pildīts vafelē, atļauts tirgot tikai konditorejās, turklāt tajās ir jābūt izcelsmi apliecinošiem pavaddokumentiem, kuros norādīta partija un izgatavošanas datums.

Tālākpārdošanas uzņēmumos produktu Ovos Moles de Aveiro var tirgot iepriekš iepakotu, neatkarīgi no noformējuma veida, vai arī atsevišķās vienībās, atvērtā oriģināliepakojuma kastē, ar noteikumu, ka marķējums, partijas numurs, derīgums un sertifikācijas zīme ir redzamā vietā.

Ovos Moles de Aveiro uzglabā istabas temperatūrā, un šādos apstākļos produkta derīguma termiņš ir 15 dienas.

Ja produktu iepako modificētas atmosfēras iepakojumā vai pārtikas plēvē (viedajā iepakojumā), tā derīguma termiņš ir 21 diena istabas temperatūrā. Ja produktu tirgo dziļi sasaldētu, tā derīguma termiņš ir seši mēneši dziļi sasaldētā veidā. Neiepakotu produktu dziļi sasaldēt drīkst tikai Ovos Moles de Aveiro ražošanas telpās, kur ir īpaša zinātība, kā arī nodrošinot, ka produkts tiek pasargāts no nevēlamas pārcilāšanas un mikrobioloģiskā piesārņojuma.

Vafelē pildīta un ar šokolādi pārklāta Ovos Moles de Aveiro derīguma termiņš ir 60 dienas, ar noteikumu, ka produkts tiek uzglabāts šokolādei piemērotā tehniskajā temperatūrā un telpās bez nevēlamām smaržām.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma obligāti jābūt norādei “Ovos Moles de Aveiro – Indicação Geográfica Protegida”, sertifikācijas zīmei un turpmāk norādītajam Ovos Moles de Aveiro logotipam.

Sertifikācijas marķējumā obligāti ietver produkta nosaukumu, sertifikācijas iestādes nosaukumu un sērijas numuru, ar kuru nodrošina produkta izsekojamību.

4. Ģeogrāfiskā apgabala īsa definīcija

Ņemot vērā īpašos augsnes un klimatiskos apstākļus un faktorus, kas vajadzīgi Ovos Moles de Aveiro pagatavošanai, sevišķi tādus aspektus kā mitrums, gaisa temperatūra, īpaša zinātība un nepieciešamība produktu pasargāt no nevēlamas pārcilāšanas un mikrobioloģiskā piesārņojuma, produkta ražošanas un iepakošanas ģeogrāfiskais apgabals aptver tikai konselas blakus Aveiru estuāram un tam piegulošajām lagūnām. Administratīvā ziņā šī teritorija aptver šādas konselas: Ageda, Albergarija-a-Veļa, Aveiru, Eštareža, Iļavu, Mira, Murtoza, Ovara, Severa du Vouga un Vaguša.

5. Saikne ar ģeogrāfisko apgabalu

Ģeogrāfiskā apgabala specifika

Saikne ar dabu

No fitoklimatiskā viedokļa reģionā vislielākā nozīme ir Vougas upes hidrogrāfiskajam baseinam; šī upe savus ūdeņus nes uz citu ģeogrāfiski nozīmīgu ūdenskrātuvi – Aveiru estuāru. Šajā vietā izveidojušies īpaši apstākļi lauksaimniecībai, sevišķi kukurūzas audzēšanai, un putnkopībai, kas attīstījusies un izplatījusies estuāram līdzās esošajos pakalnos.

Apgabalā starp Lejasvougu un Vidusvougu allaž bagātīgi augusi laba kukurūza. Šī lauksaimniecības nozare, kas daudzus gadu simtus bija vietējo iedzīvotāju iztikas avots, 19. gadsimta beigās un 20. gadsimta sākumā kļuva arī par uzņēmējdarbības nozari, jo Vougas upei piegulošajās konselās izveidojās lielsaimniecības, kurās ražoja kukurūzu ar atzīstamu kvalitāti. Nav šaubu, ka vistu barošanā izmantotā tradicionālā kukurūza ir viens no faktoriem, kas nosaka galaprodukta augsto un atšķirīgo kvalitāti.

Vēsturiskā saikne

Ovos Moles Aveiru reģionā gatavo jau vairākus gadsimtus. Pirmsākumos šos saldumus gatavoja klosteros, un tur to gatavošanas māku apguva un tālāk no paaudzes paaudzē nodeva klosteru audzēknes. Ir dokumentāras liecības par to, ka 1502. gadā karalis Manuels I pavēlēja ik gadus piešķirt 10 arobas (ap 147 kg) Madeiras cukura Aveiru Jēzus klostera konditorejai saldumu gatavošanai, ko tolaik izmantoja kā zāles atlabstošiem slimniekiem. 1908. gadā Ovos Moles de Aveiro kā deserts minēts karaļa ēdienkartē. Izcilais portugāļu rakstnieks Esa di Keirošs (Eça de Queiroz) šos saldumus nepārprotami minējis 1888. gadā izdotajos darbos “Maiju ģimene” (Os Maias) un “Galvaspilsēta” (A Capital), bet plaši pazīstamais brazīliešu rakstnieks Eriku Verisimu (Erico Veríssimo) tos piemin 1973. gadā publicētajā darbā “Klarnetes solo – atceres” (Solo de Clarineta-Memórias). Šie saldumi šokolādē ir pieminēti arī 1928. gadā iznākušajā Emanuela Ribeiru (Emanuel Ribeiro) darbā par portugāļu saldumu vēsturi “Saldums, kas nekad nesaskāba… Portugāļu konditoreja. Vēsture. Dekori. Receptes” (O Doce nunca amargou… doçaria portuguesa. História. Decoração. Receituário).

Gan Ovos Moles de Aveiro tipiskie podiņi, gan ar šo saldumu pildītās vafeles, kas gandrīz vienmēr veidotas jūras motīvu formā, kā arī kolorītās pārdevējas ir attēlotas neskaitāmos flīžu gleznojumos, litogrāfijās, tautasdziesmās, dramatiskos darbos un reģiona dziesmu krājumos. Jau 1856. gadā darbojās reģistrēti un izslavēti ražotāji. Pamatojoties uz sākotnējo recepti un ļaujot vaļu iztēlei, konditores dažkārt eksperimentēja, piemēram, gatavoja Ovos Moles ar šokolādes pārklājumu. Viena no senākajām konditorēm, kuras pirmā darba atļauja izsniegta 1930. gadā, vēsta: “Mūsu uzņēmumā tos dēvēja par “melnajiem Ovos Moles”. Šeit tos gatavoja tikai uz svētkiem, jo tie prasīja lielu darbu.”

Produkta specifika

Ovos Moles de Aveiro produkta specifikas pamatā ir galvenās izejvielas (olas un cukurs), no kurām to gatavo, un vietējā zinātība, jo kustība, ar kuru olu dzeltenumus sajauc ar cukura sīrupu, atgādina tradicionālo laivu (moliceiro) šūpošanos Aveiru estuārā.

Īpašais pagatavošanas veids piešķir Ovos Moles de Aveiro ļoti neparastu un tikai noteiktajam apgabalam raksturīgu konsistenci, krāsu un aromātu buķeti.

Ļoti svaigas olas uzmanīgi pārsit un atdala dzeltenumus no baltumiem vai nu ar rokām (ļaujot baltumam iztecēt caur pirkstiem), vai mehāniski. Tikām atsevišķi gatavo cukura sīrupu, kas nedrīkst būt ne pārāk biezs, ne pārāk šķidrs, un kura temperatūra ir 110 °C. Olu dzeltenumus sajauc ar cukura sīrupu, un maisījumu vāra, līdz kļūst saskatāms katla dibens, turklāt būtiska nozīme ir ar šīm darbībām saistītajai zinātībai. Pēc tam masu diennakti atdzesē un nostādina īpaši pielāgotās telpās. To dara tāpēc, ka šajā posmā Ovos Moles de Aveiro masa ir visnotaļ jutīga pret strauju temperatūras maiņu un viegli uzņem svešas izcelsmes smaržas. Tagad pieejamie temperatūras pazeminātāji dod iespēju atdzesēšanas procesu kontrolēt un paātrināt, saglabājot Ovos Moles de Aveiro masas īpašības. Ja atdzesēšanu veic temperatūras pazeminātājā, masas temperatūrai procesa beigās jābūt 15–18 °C. Šādā gadījumā nav nepieciešams diennakti ilgais nostādināšanas laiks.

Pēc tam ar atdzesēto masu rīkojas atkarībā no tā, kādā noformējumā galaproduktu iecerēts tirgot:

— iepilda podiņos, ko noslēdz ar piemērotu vāciņu un termosarukuma plēvi produkta izolēšanai un aizsardzībai,

— iepilda vafelēs, ko pēc tam salipina kopā un saspiež rokas presē, turklāt vafeļu salipināšanai nedrīkst izmantot nepasterizētu olbaltumu. Pēc tam vafeles ar šķērēm atdala citu no citas, taisni sagriež un tad apgriež, veidojot dažādas figūras, vai sagriež, izmantojot piemērotus griešanas instrumentus. Figūras novieto uz dēlīšiem un liek žāvēties žāvēšanas skapī (ja vajadzīgs); tās var arī pārklāt ar cukura sīrupu vai šokolādi, kas piešķir produktam papildu aizsardzību.

Īpaši un unikāli ir arī iepakojuma materiāli – vafele, kura pirmsākumos ražota klosterī, un koka vai porcelāna podiņš, kas izgatavots, iedvesmojoties no apgabalā pieejamiem materiāliem. Abos gadījumos iepakojums atdarina apgabalam raksturīgas formas, piemēram, vafelēm piešķir jūras dzīvnieku, zvejniecības rīku vai riekstu veidolu, kas ir ļoti tradicionālas formas augstkalnu apvidos, kur ražo šos saldumus, savukārt uz podiņiem ir attēli, kuros redzamas estuāram raksturīgas ainas, piemēram, bāka vai moliceiro laivas.

Cēloniska saikne starp ģeogrāfisko izcelsmi un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Estuāra apgabalam raksturīgajai temperatūrai un mitrumam ir liela nozīme Ovos Moles de Aveiro un vafeļu ražošanā, jo tie piešķir tām pienācīgu un ilgstošu valkanumu, ko ārpus šā apgabala nav iespējams atdarināt.

Gan koka vai porcelāna podiņi, gan vafeļu ražošanā izmantotās veidnes nepārprotami liecina par saistību ar Aveiru estuāru un lagūnu. Sevišķi izplatīti ir tādi motīvi kā zīmējumi, kuros attēlota estuāra bāka vai tradicionālās molicero laivas, vai vafeles zivju, gliemežvāku, jūras iemītnieku un zvejas – vēl vienas tipiskas apgabala nozares – tīklu izmešanā izmantoto mucu un boju veidolā.

Produkta iepildīšana vafelēs ar lagūnu motīviem, kuri saistīti ar Aveiru estuāru un Vougas upi (zivis, krabji vai nažgliemenes, mīdijas, dažādi gliemežvāki, podiņi, zvejas bojas vai pudeles, sirsniņgliemenes, mucas vai toveri, ēdamās gliemenes, austeres un moliceiro laiva), liecina par neapšaubāmu saikni ar ģeogrāfisko apgabalu. Unikālie elementi, kas izveidoti, iedvesmojoties no vietējās floras, valriekstiem, zīlēm, kastaņiem un groziem, arī ir pierādījums pastāvošajai saiknei starp produktu un apgabalu, respektīvi, šā apgabala autohtono savvaļas koku augļiem. Jāpiebilst, ka gan papeles koka, gan porcelāna podiņus ražo, izmantojot apgabalam tipiskas un tradicionālas izejvielas un paņēmienus.

Tādējādi Ovos Moles de Aveiro ir visnotaļ specifisks produkts, kas cilvēku prātos saistās ar Aveiru apgabalu tik lielā mērā, ka pat vienkārši Ovos Moles pieminēšana vai šā apgabala simbolu (estuāra, Aveiru bākas vai moliceiro laivu) atveide uz iepakojuma vai veikala skatlogā raisa tūlītējas asociācijas ar Aveiru.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.dgadr.mamaot.pt/images/docs/val/dop_igp_etg/Valor/doc/CE_Ovos_Moles_Aveiro.pdf

(1) OV L 343, 14.12.2012., 1. lpp.